এইবার আসি পাবলিক পরীক্ষার প্রশ্নে। প্রত্যেক পরীক্ষার পরেই সাংবাদিকরা মাননীয় শিক্ষামন্ত্রীর কাছে ছুটে যান – ’স্যার, প্রশ্ন কি ফাঁস হইছে?’ উনি হেসে হেসে বলেন, ’প্রশ্নই আসে না! কোন প্রমাণ নাই’। সাংবাদিকরা আমার চেয়ে অনেক অনেক ভালো জানেন তবুও ছোট্ট একটা উপদেশ দেই। পরের বার থেকে শিক্ষামন্ত্রী স্যারের কাছে না যেয়ে চলে যাবেন ইস্টার্ন মল্লিকার উলটো পাশের কোচিং সেন্টারগুলাতে। পরীক্ষার একদিন আগেই ওনাদের কাছে একদম পিওর প্রশ্ন পাওয়া যায়। এটা কারো থেকে শুনে বলছি তা কিন্ত না। নিজ চোখে দেখা সব। শুধু ওই সব কোচিং না, ঢাকার শাহজাহানপুর, নারায়ণগঞ্জ কোচিং পাড়া, কলেজ রোড; একটু খুঁজলেই পেয়ে যাবেন দুইদিন বা একদিন পর হতে যাওয়া পরীক্ষার প্রশ্নপত্র। একটা দেশে এত সহজে যখন প্রশ্ন পাওয়া যায় তখন ‘শিক্ষার মান কমে গেছে’ এসব রব উঠিয়ে কী লাভ? শিক্ষাই যেখানে নেই সেখানে শিক্ষার মান নিয়ে প্রশ্ন তোলা বাড়াবাড়ি।